Author: koki
Last saved by: user
Company: Abyss Studios, Ltd.

Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo zahraničných vecí Slovenskej republiky 

2.	Názov zmluvy: Protokol (….) o obavách írskeho ľudu týkajúcich sa Lisabonskej zmluvy 

3.	Účel a predmet zmluvy a jeho úprava v právnom poriadku Slovenskej republiky:
Dňa 19. júna 2009 prijali zástupcovia 27 členských štátov Európskej únie, ktorí sa zišli na zasadnutí Európskej rady rozhodnutie o obavách írskeho ľudu týkajúcich sa Lisabonskej zmluvy, ktoré súvisia s právom na život, rodinu a vzdelanie, zdaňovaním a bezpečnosťou a obranou. Zástupcovia štátov tiež vyhlásili, že v čase uzavretia nasledujúcej zmluvy o pristúpení uvedú ustanovenia rozhodnutia v protokole, ktorý sa v súlade s príslušnými ústavnými požiadavkami pripojí k Zmluve o Európskej únii a Zmluve o fungovaní Európskej únie. S ohľadom na podpis zmluvy o pristúpení Chorvátska k EÚ v decembri 2011 predložilo Írsko, v súlade s čl. 48 ods. 2 Zmluvy o Európskej únii, podnet na to, aby sa zmluvy doplnili tak, ako sa dohodli zástupcovia štátov na zasadnutí Európskej rady dňa 19. júna 2009. 

V nadväznosti na uvedené, protokol predstavuje pretransformovanie politického rozhodnutia Európskej rady do podoby právne záväzného dokumentu a súčasti primárneho práva EÚ. Na jeho základe sa vo vzťahu k Írsku konkretizujú a vysvetľujú ustanovenia Lisabonskej zmluvy, a to v oblastiach ako sú právo na život, rodina, vzdelanie, zdaňovanie, bezpečnosť a obrana. 

V právnom poriadku Slovenskej republiky je predmet protokolu upravený vo viacerých právnych predpisoch v príslušných oblastiach spoločenských vzťahov, a to napr. v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, v zákone č. 319/2002 Z. z. o obrane Slovenskej republiky v znení neskorších predpisov a podobne. 

4.	Priama úprava práv alebo povinností fyzických osôb alebo právnických osôb:
Neobsahuje priamu úpravu práv a povinností fyzických alebo právnických osôb. 

5.	Úprava predmetu medzinárodnej zmluvy v práve Európskej únie:
Článok 48 odsek 2 Zmluvy o EÚ (riadny revízny postup). 
Protokol vo vzťahu k členským štátom a osobitne vo vzťahu k Írsku konkretizuje a vysvetľuje primárne právo EÚ a sám je jeho súčasťou. 
Súlad medzinárodnej zmluvy s právom EÚ: úplná zhoda. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Z kategórií vymedzených čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon.  

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Protokol nemá priamy dopad na slovenský právny poriadok. Predstavuje vysvetlenie a konkretizáciu primárneho práva EÚ.